*Likumprojekts*

**Grozījumi likumā „Par nodokļiem un nodevām”**

 Izdarīt likumā „Par nodokļiem un nodevām” (Latvijas Republikas Saeimas un Ministru Kabineta Ziņotājs, 1995, 7.nr.; 1996, 15.nr.; 1997, 24.nr.; 1998, 2., 18., 22., 24.nr.; 1999, 24.nr.; 2000, 11.nr.; 2001, 3., 8., 12.nr.; 2002, 2., 22.nr.; 2003, 2., 6., 8., 15., 22.nr.; 2004, 9.nr.; 2005, 2., 11.nr.; 2006, 1., 9., 13., 20., 24.nr.; 2007, 3., 7., 12.nr.; 2008, 1., 6., 13.nr.; 2009, 2., 11., 13., 15.nr.; Latvijas Vēstnesis, 2009, 200., 205.nr.; 2010, 91., 101., 131., 151., 157., 178., 183., 206.nr.; 2011, 68., 80., 85, 169.nr.; 2012, 24., 50., 56., 109., 157., 186., 199., 203.nr., 2013, 61., 92., 187., 194., 232.nr., 2014, 6., 51., 119., 189., 204., 214., 220., 257.nr.; 2015, 29., 68., 118.nr.) šādus grozījumus:

1. Papildināt V nodaļu ar 22.1 pantu šādā redakcijā:

“**22.1 pants.** **Kredītiestāžu un maksājumu pakalpojumu sniedzēju rīcībā esošās informācijas par aizdomīgiem darījumiem (nodokļu jomā) sniegšana Valsts ieņēmumu dienestam**

1. Aizdomīgs darījums (nodokļu jomā) – šā likuma izpratnē darījums, kas rada aizdomas, ka tajā iesaistītie līdzekļi ir tieši vai netieši saistīti ar likumpārkāpumu, tajā skaitā noziedzīgu nodarījumu, par izvairīšanos no nodokļu maksāšanas vai šādu darbību mēģinājumu.
2. Kredītiestāde un maksājumu pakalpojumu sniedzējs, kas noteikts Maksājumu pakalpojumu un elektroniskās naudas likuma 2.panta otrās daļas 2., 3., 4., 7. un 8.punktā, sniedz Valsts ieņēmumu dienestam informāciju par Latvijas Republikas rezidentu veiktiem aizdomīgiem darījumiem (nodokļu jomā) šā likuma izpratnē likumpārkāpumu, tajā skaitā noziedzīgu nodarījumu, par izvairīšanos no nodokļu maksāšanas atklāšanai un novēršanai.
3. Informāciju par aizdomīgiem darījumiem (nodokļu jomā) sniedz, ievērojot Noziedzīgi iegūtu līdzekļu legalizācijas un terorisma finansēšanas novēršanas likumā noteikto uz aizdomīgiem darījumiem attiecināmo klientu identifikācijas un izpētes, tajā skaitā nodokļu maksātāja rezidences noteikšanai, procedūru, lietvedības nosacījumus, kā arī kredītiestādēm un maksājumu pakalpojumu sniedzējiem piemērojamos īpašos noteikumus, un ziņošanas procedūru.
4. Ministru kabinets nosaka kārtību, kādā sniedzami ziņojumi Valsts ieņēmumu dienestam par Latvijas Republikas rezidentu veiktiem aizdomīgiem darījumiem (nodokļu jomā).
5. Kredītiestādēm un maksājumu pakalpojumu sniedzējiem, pildot šā likuma prasības, tiek piemēroti Noziedzīgi iegūtu līdzekļu legalizācijas un terorisma finansēšanas novēršanas likuma subjektiem paredzētie tiesiskās aizsardzības mehānismi, tajā skaitā paredzētā atbrīvošana no atbildības.”

1. Papildināt pārejas noteikumus ar 172.punktu šādā redakcijā:

“172. Ministru kabinets līdz 2015.gada 1.decembrim izdod šā likuma 22.1 panta ceturtajā daļā paredzētos noteikumus.”

Likums stājas spēkā 2016.gada 1.janvārī.

Finanšu ministra vietā

satiksmes ministrs A.Matīss

Vizē:

Valsts sekretāres vietā

Administrācijas vadītāja I.Braunfelde

09.09.2015 15:35

402

Ingūna Runča

Finanšu ministrijas Nodokļu administrēšanas un

grāmatvedības politikas departamenta

Nodokļu administrēšanas politikas nodaļas vadītāja vietniece

Tālr. 67095645

inguna.runca@fm.gov.lv